Foto: FAH

ZSOLTU HERNADIJU, predsjedniku uprave MOL-a ponovno je ukinuta Interpolova crvena tjeralica.



Za sada nije poznato po kojoj osnovi je Hernadi skinut s liste traženih osoba, no na Interpolovoj stranici ga više nije moguće pronaći.



Hrvatska ga optužuje za davanje mita Sanaderu



Hernadi se na listi osoba koje traži Interpol prvi puta našao u listopadu 2013. godine, na zahtjev hrvatskog pravosuđa, zbog sumnji u podmićivanje. Hernadija se tereti da je bivšeg premijera Ivu Sanadera podmitio s 10 milijuna eura, kako bi MOL-u dao upravljačka prava u INA-i.



U ožujku 2014. godine Hernadi je skinut s Interpolove tjeralice, da bi u veljači 2015. bio ponovno vraćen.



Mađarski sud oslobodio je Hernadija optužbi za prijevaru i pronevjeru. Sudski postupak u Mađarskoj vodio se na zahtjev privatne tužiteljice koja je tvrdila da Hernadi nije obavijestio dioničare o istrazi koja se protiv njega vodi u Hrvatskoj, te da je time oštetio dioničare MOL-a.



Mnogi smatraju da je to suđenje u Mađarskoj zapravo manevar mađarskog pravosuđa, kako bi se opstruiralo suđenje Hernadiju u Hrvatskoj - jer se otvara pitanje tzv. "presuđene stvari", odnosno da optuženiku nije moguće dva puta suditi za isto djelo.



I dok je Interpolova tjeralica bila na snazi, Hernadi je slobodno putovao Europom, pa je tako sredinom listopada prošle godine bio na službenom putu u Beču, te je u nekoliko navrata posjećivao i Njemačku.



Hrvatska je tada uputila notu Austriji i Njemačkoj, jer njihova policija nije postupila po međunarodnom uhidbenom nalogu.



Naime, prema međunarodnoj tjeralici, dok je bila na snazi, bilo koja država članica Interpola trebala bi zadržati Hernadija do eventualnog hrvatskog zahtjeva za izručenjem.



MUP: Interpol nije obrazložio svoju odluku



Iz službe za odnose s javnošću MUP-a odgovoreno nam je da Interpol svoju odluku o zadržavanju suspenzije tjeralice za Hernadijem nije obrazložio.

Tekst se nastavlja ispod oglasa

"Obavještavamo vas da je Izvršni odbor Interpola na sjednici održanoj 06.11.2016. godine na Baliju, Indonezija, donio odluku da se zadrži suspenzija objave međunarodne potrage za predmetnom osobom u potražnim registrima Interpola.



Odluka Izvršnog odbora nije obrazložena.



Navedenu Odluku potvrdila je Generalna skupština Interpola na sjednici održanoj 09.11.2016. godine ", stoji u odgovoru MUP-a.



Hernadijev odvjetnik Michael O'Kane izjavio je za Bloomberg da je njegov klijent zadovoljan ukidanjem tjeralice.



"Gospodin Hernadi iznenađen je da je Interpolu trebalo toliko vremena da zaključi da je neprimjereno pomagati Hrvatskoj u sporu s MOL-om... Naravno, drago mu je da je crvena tjeralica konačno ukinuta... S punom potporom članova uprave MOL-a Hernadi će nastaviti svoju borbu protiv lažnih optužbi iz Hrvatske, koje su motivirane poslovnim razlozima.", rekao je O'Kane.

